Maddies foreldre: Saken må gjenopptas
Torsdag er det fem år siden da tre år gamle Madeleine McCann forsvant fra sengen sin i familiens feriehus på Algarve-kysten i Portugal. Britisk politi utelukker ikke at jenta fortsatt er i live, og har bedt sine portugisiske kolleger om å gjenoppta saken. Men i forrige uke uttalte portugisisk politi at de ikke ser noen grunn til å gjenoppta etterforskningen av forsvinningen. Årsaken er at de mener det ikke foreligger nye opplysninger. Foreldrene til den britiske jenta mener det fremdeles er en realistisk sjanse for at datteren vil bli funnet i live. De krever derfor videre etterforskning, skriver britiske aviser i dag.- Vi mener bestemt at det foreligger ny informasjon. Mange av de mulige etterforskningsskrittene finnes i Portugal, og for at disse skal gjennomføres, så må saken gjenopptas. Jeg er overbevist om at det vil skje, sier Gerry McCann (43) til The Telegraph. - Vi hadde ikke ventet noen spontan reaksjon, og vi er i løpende dialog med portugiserne, framholdt Gerry McCann. - Hvis folk ønsker å finne Madeleine, og personen som tok henne, så må saken gjenopptas, sier Kate McCann, som understreker at familien ikke har gitt opp håpet om å finne datteren i live. - Vi vet at det er en reell mulighet for at Madeleine fortsatt kan bli funnet i live. Foreldrene mener politiet har oversett flere viktige spor i etterforskningen. Blant annet hevder taxisjåføren Antonio Castela at han plukket opp Madeleine sammen med tre menn og én kvinne kvelden etter hun forsvant. Han fortalte dette til politiet, men skal likevel aldri ha blitt avhørt, ifølge avisen London Evening Standard. Kate og Gerry McCanns talsmann sier det er «sjokkerende» at denne informasjonen ble ignorert av politiet.Broren og søsteren til Madeleine, tvillingene Sean og Amelie, har fortalt foreldrene at de ønsker å delta i letingen etter storesøsteren. - For 18 måneder siden spurte Sean meg om han skulle hjelpe meg i arbeidet med å lete etter Madeleine når han ble eldre, forteller Kate McCann til TV-kanalen ITV, ifølge Daily Mail. - Men jeg vil ikke at de skal måtte bære på denne sorgen og frustrasjonen. Vi ønsker å finne henne nå, sier moren, som forteller at familien tilstreber å leve et så normalt liv som mulig.Forsvinningen i 2007 vakte voldsom internasjonal oppsikt. På ett tidspunkt sto både Kate og Gerry McCann under formell mistanke, sammen med en tredje brite, Robert Murat. Men mistanken mot de tre ble senere frafalt, og full etterforskning av saken fortsatte fram til juli 2008. Siden har etterforskningen vært lagt på is. Ifølge britisk politi har en ny gjennomgang av bevisene i saken åpnet for 195 nye etterforskningsmuligheter. Det har vært hundrevis av mulige observasjoner av henne over hele verden siden hun forsvant, men så langt har ingen ført til at Madeleine har blitt funnet. Madeleine vil, dersom hun er i live, fylle ni år i mai.
Kate and Gerry McCann gir ikke opp håpet om å finne datteren i live, fem år etter forsvinningen.